CELEX: 32013D1413
Language: mt
Date: 2013-12-17 00:00:00
Title: Deċiżjoni tal-Kunsill Nru 1413/2013/UE tas- 17 ta’ Diċembru 2013 li temenda d-Deċiżjoni 2002/546/KE fir-rigward tal-perjodu ta' applikazzjoni tagħha

28.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 353/13
            
         DEĊIŻJONI TAL-KUNSILL Nru 1413/2013/UE
   tas-17 ta’ Diċembru 2013
   li temenda d-Deċiżjoni 2002/546/KE fir-rigward tal-perjodu ta' applikazzjoni tagħha
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 349 tiegħu,
   Wara li kkunsidra l-proposta mill-Kummissjoni Ewropea,
   Wara li l-abbozz tal-att leġiżlattiv intbagħat lill-Parlamenti nazzjonali,
   Wara li kkunsidra l-opinjoni tal-Parlament Ewropew (1),
   Filwaqt li jaġixxi skont proċedura leġiżlattiva speċjali,
   Billi:
   
               (1)
            
            
               Id-Deċiżjoni tal-Kunsill 2002/546/KE (2) tawtorizza lil Spanja biex tapplika eżenzjonijiet mit-taxxa magħrufa bħala “Arbitrio sobre Importaciones y Entregas de Mercancías en las Islas Canarias” (minn hawn 'il quddiem “AIEM”) jew tnaqqasha għal ċerti oġġetti li huma prodotti fil-Gżejjer Kanarji. L-Anness għal dik id-Deċiżjoni fih l-lista ta' prodotti li għalihom jistgħu jiġu applikati eżenzjonijiet jew tnaqqis fit-taxxa. Id-differenza bejn it-taxxa fuq prodotti li jiġu prodotti fil-Gżejjer Kanarji u dik fuq prodotti oħra ma għandhiex taqbeż il-5, il-15 jew il-25 punt ta' perċentwali, skont il-prodott.
            
         
               (2)
            
            
               L-eżenzjonijiet mill-AIEM u t-tnaqqis fl-AIEM jistabbilixxu tassazzjoni differenzjata, li tibbenefika l-produzzjoni lokali ta’ ċerti prodotti. Din tikkostitwixxi għajnuna mill-Istat li teħtieġ l-approvazzjoni tal-Kummissjoni.
            
         
               (3)
            
            
               Id-Deċiżjoni tal-Kunsill 2002/546/KE oriġinarjament kienet applikabbli sal-31 ta' Diċembru 2011. Fi tmiem l-2011, id-Deċiżjoni tal-Kunsill 895/2011/UE (3) emendat id-Deċiżjoni 2002/546/KE, billi estendiet il-perjodu tal-applikazzjoni tagħha sal-31 ta' Diċembru 2013, abbażi tal-konferma mill-Kummissjoni li s-sitwazzjoni strutturali soċjali u ekonomika speċifika tal-Gżejjer Kanarji, li hi aggravata mir-restrizzjonijiet speċjali msemmijin fl-Artikolu 349 TFUE li ġġustifikaw l-awtorizzazzjoni tal-eżenzjonijiet totali u t-tnaqqis parzjali tat-taxxa AIEM għal lista ta' prodotti manifatturati f'dan ir-reġjun ultraperiferiku, għadha tippersisti. Peress li s-sitwazzjoni strutturali soċjali u ekonomika speċifika fil-Gżejjer Kanarji għadha fis-seħħ, huwa neċessarju li l-perjodu tal-applikazzjoni tad-Deċiżjoni 2002/546/KE jiġi estiż ulterjorment.
            
         
               (4)
            
            
               Fit-28 ta’ Ġunju 2013 il-Kummissjoni adottat il-Linji Gwida tagħha dwar l-għajnuna reġjonali mill-Istat għall-perjodu 2014-2020, li jispjegaw kif l-Istati Membri jistgħu jagħtu għajnuna lill-kumpaniji sabiex jiġi appoġġat l-iżvilupp ta’ reġjuni żvantaġġati fl-Unjoni bejn l-2014 u l-2020. Dawn il-Linji Gwida, li se jidħlu fis-seħħ fl-1 ta’ Lulju 2014, jiffurmaw parti minn strateġija usa’ biex jiġi mmodernizzat il-kontroll tal-għajnuna mill-Istat, li għandha l-għan li trawwem it-tkabbir fis-suq uniku billi jiġu nkoraġġiti miżuri ta' għajnuna aktar effettivi u l-infurzar tal-Kummissjoni jkun iffokat fuq il-każijiet li għandhom l-ikbar impatt fuq il-kompetizzjoni.
            
         
               (5)
            
            
               Huwa għalhekk xieraq li l-perjodu tal-applikazzjoni tad-Deċiżjoni 2002/546/KE jiġi estiż b'sitt xhur, biex b’hekk id-data tal-iskadenza tikkoinċidi mad-data tad-dħul fis-seħħ tal-Linji Gwida dwar l-għajnuna reġjonali mill-Istat għall-2014-2020.
            
         
               (6)
            
            
               Id-Deċiżjoni 2002/546/KE għandha tiġi emendata skont dan,
            
         
               (7)
            
            
               Minħabba l-ħtieġa urġenti li l-perjodu tal-applikazzjoni tad-Deċiżjoni 2002/546/KE jiġi estiż qabel tmien l-2013, għandha tapplika eċċezzjoni għall-perijodu ta' tmien ġimgħat imsemmi fl-Artikolu 4 tal-Protokoll Nru 1 dwar ir-rwol tal-Parlamenti Nazzjonali fl-Unjoni Ewropea, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
            
         ADOTTA DIN ID-DEĊIŻJONI:
   Artikolu 1
   Fl-ewwel sentenza tal-Artikolu 1(1) tad-Deċiżjoni 2002/546/KE, id-data “31 ta’ Diċembru 2013” hija sostitwita bi “30 ta’ Ġunju 2014”.
   Artikolu 2
   Din id-Deċiżjoni tidħol fis-seħħ fil-jum tal-adozzjoni tagħha.
   Artikolu 3
   Din id-Deċiżjoni hija indirizzata lir-Renju ta’ Spanja.
   
      Magħmul fi Brussell, is-17 ta’ Diċembru 2013.
      
         
            Għall-Kunsill
         
         
            Il-President
         
         L. LINKEVIČIUS
      
   
   
      (1)  Opinjoni ta' 11 ta’ Diċembru 2013 (għadha ma ġietx ippubblikata fil-Ġurnal Uffiċjali).
   
      (2)  Deċiżjoni tal-Kunsill 2002/546/KE tal-20 ta' Ġunju 2002 dwar it-taxxa AIEM applikabbli għall-Gżejjer Kanarji (ĠU L 179,9.7.2002, p. 22).
   
      (3)  Deċiżjoni tal-Kunsill Nru 895/2011/UE tad-19 ta’ Diċembru 2011 li temenda d-Deċiżjoni 2002/546/KE fir-rigward tal-perijodu tal-applikazzjoni tagħha (ĠU L 345, 29.12.2011, p. 17).